b'\n_START_ARTICLE_\nLogor Staji\xc4\x87evo\n_START_PARAGRAPH_\nLogor Staji\xc4\x87evo je bio sabirni logor u selu Staji\xc4\x87evu u blizini Zrenjanina u Srbiji pod srpskom upravom od studenoga 1991.. do sije\xc4\x8dnja 1992. godine gdje su dr\xc5\xbeani hrvatski zarobljenici, vojnici i civili, tijekom Domovinskog rata. Prema procjenama, izme\xc4\x91u 1.300 i 1.500 ljudi, u starosti od 8 do 80 godina, je bilo zato\xc4\x8deno u logoru Staji\xc4\x87evo. Me\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije navodi da je bilo oko 1.700 zato\xc4\x8denika u Staji\xc4\x87evu. Prema procjenama, najmanje 17 osoba je ubijeno na toj lokaciji._NEWLINE_Padom i okupacijom Vukovara, srpske snage su u\xc5\xa1le u Borovo Naselje i s tenkovima opkolile jednu tvornicu cipela, \xc4\x8dime se predalo oko 3.000 mu\xc5\xa1karaca, \xc5\xbeena i djece koji su se skrivali u skloni\xc5\xa1tu zgrade. Polovica njih je deportirano u logor Staji\xc4\x87evo kraj Zrenjanina. Mnogi su kasnije deportirani u logor Sremska Mitrovica. Sveukupno, oko 7 000 do 8 000 hrvatskih zarobljenika deportirano je u logore diljem Srbije nakon okupacije isto\xc4\x8dne Slavonije 1991. godine.\n_START_SECTION_\nLogor\n_START_PARAGRAPH_\nJedan svjedok je pred Haa\xc5\xa1kim sudom opisao zlostavljanje koje je do\xc5\xbeivio i vidio tijekom boravka u Veleprometu, nakon kojeg je preba\xc4\x8den u logor Staji\xc4\x87evo u kojem je proveo 33 dana. Ispri\xc4\x8dao je kako su ga u Staji\xc4\x87evu saslu\xc5\xa1avali i tukli \xc4\x8dasnici koji su mislili da je on, kao pri\xc4\x8duvni \xc4\x8dasnik JNA po \xc4\x8dinu kapetan I. klase, izravno sudjelovao u obrani Vukovara a ne kao pomaga\xc4\x8d. Opisao je i kako je bio o\xc4\x8devidcem kako su \xc4\x8duvari u logoru nasmrt pretukli dvojicu hrvatskih mladi\xc4\x87a, skaku\xc4\x87i im po prsima i udaraju\xc4\x87i ih u glavu sve dok god su davali znakove \xc5\xbeivota. Rekao je da su zato\xc4\x8denici dr\xc5\xbeani u stajama na betonu, dok je vani bilo 15 stupnjeva ispod nule. Mnogi od zato\xc4\x8denika dobili su te\xc5\xa1ke upale plu\xc4\x87a, me\xc4\x91u njima i svjedok. Izjavio je da je nakon razmjene stigao u Zagreb s te\xc5\xa1kom upalom plu\xc4\x87a, slomljenom vilicom, slomljenim nosom, povredama kralje\xc5\xbenice i nagnje\xc4\x8denjima mozga. Cijelu 1992. godinu proveo je u zagreba\xc4\x8dkim bolnicama, a i danas osje\xc4\x87a brojne posljedice svoga stradanja, uklju\xc4\x8duju\xc4\x87i gubitak pam\xc4\x87enja i PTSP, rekao je._NEWLINE_Amnesty International izvje\xc5\xa1tava da je logor bio ustrojen na lokaciji napu\xc5\xa1tene sto\xc4\x8darske farme a sastojao se od dva paviljona okru\xc5\xbeena bodljikavom \xc5\xbeicom visokom otprilike tri metara. Zato\xc4\x8denici su bili \xc4\x8dlanovi hrvatskih snaga sigurnosti, ali i civili, pacijenti i medicinsko osoblje vukovarske bolnice. Prema izvje\xc5\xa1\xc4\x87ima, 10-ak autobusa pra\xc4\x87ena vojnim vozilima je dovelo zato\xc4\x8denike u logor 20. studenoga 1991. godine. Zato\xc4\x8denici su morali dr\xc5\xbeati glave pognute a ruke prekri\xc5\xbeene iza vrata dok su ih otprilike 30-ak srpskih policajaca tukli pendrecima prigodom ulaska u logor. Zbog stalnih premla\xc4\x87ivanja, neki zato\xc4\x8denici su imali slomljena rebra, modrice, a uz to su bili gladni te su ih stra\xc5\xbeari tjerali da sjede na hladnom betonu. Stra\xc5\xbeari su ih tako\xc4\x91er verbalno vrije\xc4\x91ali i psihi\xc4\x8dki matretirali. Jednoga dana, oko 1 sat ujutro, stra\xc5\xbeari su ubili zato\xc4\x8denika koji je poku\xc5\xa1ao pobje\xc4\x87i._NEWLINE_Prema izvje\xc5\xa1tajima, jedan zato\xc4\x8denik je bio bolestan i povra\xc4\x87ao, me\xc4\x91utim vojni lije\xc4\x8dnik je rekao da nije ozbiljno bolestan te da \xc4\x87e mu tek sutradan donijeti neke lijekove. Idu\xc4\x87i dan, zato\xc4\x8denik je preminuo. Pojedini zato\xc4\x8denici su povremeno izvo\xc4\x91eni u dvori\xc5\xa1te logora u 2 ili 3 sata ujutro, gdje bi ih stra\xc5\xbeari udarali pendrecima sve dok nisu izgubili svijest. Barem \xc4\x8detvero logora\xc5\xa1a je ubijeno tijekom prvih sedam dana zato\xc4\x8deni\xc5\xa1tva, nakon \xc4\x8dega se situacija malo smirila._NEWLINE_Zato\xc4\x8denici u prvom paviljonu su spavali na betonu. Dan nakon dolaska, dobili su deku a tjedan dana jo\xc5\xa1 jednu. Kada je zahladilo, dobili su slamu za spavanje. Me\xc4\x91unarodni odbor Crvenog kri\xc5\xbea posjetio je lokaciju 2. prosinca 1991. godine nakon \xc4\x8dega su se uvjeti malo pobolj\xc5\xa1ali. Tijekom prvih 10 dana zato\xc4\x8deni\xc5\xa1tva, logora\xc5\xa1i su dobivali dva obroka dnevno (uglavnom \xc4\x8daj i \xc5\xa1nitu kruha sa salamom ili sirom). Nakon dolaska Crvenoga kri\xc5\xbea, dobili su tri obroka i po prvi put kuhanu hranu. Prigodom dolaska, zato\xc4\x8denicima nije pribavljeno postrojenje za zahod ili mogu\xc4\x87nost da se otu\xc5\xa1iraju ili operu. Prvih tri dana, obavljali su nu\xc5\xbedu na betonu u sredi\xc5\xa1tu paviljona, gdje nije bilo nikakve kanalizacije. Nakon 10 dana, ugra\xc4\x91ene su latrine. Nakon pet dana, opskrbljeni su s vodom za pranje._NEWLINE_Od oko 1.300 zato\xc4\x8denika, oko 170 je dopremljeno ranjeno, oko 150 osoba je bilo starije od 60 godina a 23 mla\xc4\x91e od 18. Zbog zime, nekoliko je osoba preminulo od proljeva. Nakon toga, uspostavljena je improvizirana medicinska postaja s petero lije\xc4\x8dnika. Nakon dva tjedna, oko 80 najstarijih i najmla\xc4\x91ih logora\xc5\xa1a je oslobo\xc4\x91eno. Prva razmjena zarobljenika bila je tjedan dana kasnije.\n_START_SECTION_\nOptu\xc5\xbebe\n_START_PARAGRAPH_\n\xc5\xbdupanijski sud u Osijeku je 20. velja\xc4\x8de 2008. godine objavio da je otvorena istraga protiv pukovnika \xc4\x90ure \xc5\xbdivanovi\xc4\x87a kao zapovjednika logora Begejci i Staji\xc4\x87evo u Republici Srbiji, zbog kaznenoga djela ratnoga zlo\xc4\x8dina protiv ratnih zarobljenika i ratnoga zlo\xc4\x8dina protiv civilnoga stanovni\xc5\xa1tva. Velika ve\xc4\x87ina zato\xc4\x8denih branitelja i civila su ispitani u tijeku ovog istra\xc5\xbenog postupka, a u kojem se u zavr\xc5\xa1noj fazi do\xc5\xa1lo i do nadre\xc4\x91enih ozna\xc4\x8denom okrivljeniku. 2009. godine donijeto je rje\xc5\xa1enje o pro\xc5\xa1irenju istrage protiv Aleksandra Vasiljevi\xc4\x87a, general majora JNA, na\xc4\x8delnika Uprave bezbednosti SSNO \xe2\x80\x9ebiv\xc5\xa1e Jugoslavije\xe2\x80\x9c, zbog osnovane sumnje da je po\xc4\x8dinio kaznena djela protiv \xc4\x8dovje\xc4\x8dnosti i me\xc4\x91unarodnoga prava, tako\xc4\x91er u istim logorima, i to po zapovjednoj odgovornosti, kao nadre\xc4\x91enoga pukovniku \xc5\xbdivanovi\xc4\x87u.\n_START_SECTION_\nOdlikovanje junaka\n_START_PARAGRAPH_\nAleksandar Jevti\xc4\x87, vukovarski Srbin, odlikovan je 2009. godine Redom Danice na prijedlog Udruge pravnika Vukovar \'91. jer je u logoru u Staji\xc4\x8devu, gdje je i sam bio zato\xc4\x8denik, uz srpske civile izdvojio i hrvatske branitelje rekav\xc5\xa1i da su Srbi te je mnogima od njih na taj na\xc4\x8din spasio i \xc5\xbeivot. Me\xc4\x91u ostalima spasio je i brata poginuloga vukovarskoga branitelja Blage Zadre, Stanka Zadru. Aleksanadar Jevti\xc4\x87 novinarima je skromno rekao da mu odlikovanje puno zna\xc4\x8di, no da se tih vremena zapravo ne \xc5\xbeeli prisje\xc4\x87ati: "U tom trenutku nisam razmi\xc5\xa1ljao o ni\xc4\x8demu pa ni o posljedicama svoga \xc4\x8dina. Pomogao sam nekima, ali mnogi kojima se nije moglo pomo\xc4\x87i su ostali s druge strane", naglasio je. \xc4\x8clan Udruge pravnika Vukovar \'91. Predrag Mati\xc4\x87 Fred pojasnio je kako je to \xc5\xa1to je Jevti\xc4\x87 u\xc4\x8dinio prije 18 godina u no\xc4\x87i s 20. na 21. studenoga bila velika gesta zbog koje se u tim trenutcima gubila glava._NEWLINE_Stanko Zadro je istaknuo da Jevti\xc4\x87ev potez govori da dobrih ljudi ima i u zlim situacijama, te poru\xc4\x8dio kako je odlikovanje "dobro i za srpski i za hrvatski narod".\n_START_SECTION_\nPoku\xc5\xa1aji postavljanja spomen-plo\xc4\x8de\n_START_PARAGRAPH_\n2009. godine Udru\xc5\xbeenje pravnika Vukovar 1991. i Udru\xc5\xbeenje branitelja i logora\xc5\xa1a Domovinskog rata najavili su u rujnu da \xc4\x87e 3. listopada vukovarski branitelji, ranjenici i civili obi\xc4\x87i nekada\xc5\xa1nji logor Staji\xc4\x87evo i tu podi\xc4\x87i spomen-plo\xc4\x8du. Udru\xc5\xbeenja iz Srbije poru\xc4\x8dila su da im to ne\xc4\x87e dopustiti i zatra\xc5\xbeila od nadle\xc5\xbenih organa da sprije\xc4\x8de dolazak gra\xc4\x91ana Hrvatske. \xc4\x8clanovi Udru\xc5\xbeenja ratnih vojnih invalida iz Zrenjanina zapo\xc4\x8deli su i \xc5\xa1trajk gla\xc4\x91u jer ne \xc5\xbeele dopustiti da u tom gradu bude postavljena spomen-plo\xc4\x8da na mjestu nekada\xc5\xa1njih logora. Zatra\xc5\xbeili su i smjenu predsjednika Skup\xc5\xa1tine grada Zrenjanina Aleksandra Martona, koji je prije u srpnju 2009. godine primio u posjet predstavnike Udru\xc5\xbeenja pravnika \xe2\x80\x9cVukovar 1991.\xe2\x80\x9d iz Hrvatske i tom prigodom izrazio razumijevanje za njihovu inicijativu za postavljanje spomen-plo\xc4\x8de. Put 200-tinjak biv\xc5\xa1ih logora\xc5\xa1a tako je odgo\xc4\x91en sa 3. listopada na 17.listopada, no zbog prosvjeda i nemira u Zrinjaninu, srpski MUP im je odbio dolazak do nekada\xc5\xa1njeg logora uz obrazlo\xc5\xbeenje da im ne mogu jam\xc4\x8diti sigurnost. Predsjednik Udruge pravnika Vukovar \'91 Zoran \xc5\xa0angut rekao je na konferenciji za novinare da ne zna za\xc5\xa1to je Srbija poslala takvu poruku te da je razo\xc4\x8daran takvim ishodom doga\xc4\x91aja.'